Quint Fabi Massim

Quint Fabi Massim, dit Cunctator, "Cencenadôr" (275 p. di C. – 203 p. di C.) al è stât un politic e gjenerâl roman. Patrizi de Gens Fabie, al à cuviert par cinc voltis (233 p. di C., 228 p. di C., 215 p. di C., 214 p. di C. e 209 p. di C.) la cjarie di consul, deventant ancje ditatôr.
Al jere il nevôt di Quint Fabi Massim Gurgjite e bisnevôt di Quint Fabi Massim Rulian. Probabilmentri al partecipe ae Prime vuere puniche ancje se no si sa di sôs impresis. Finide la vuere, al à une cariere politiche svelte. Intal 233 p. di C. al trionfe sui Ligurs e intal 232 p. di C. si opon aes leçs agrariis dal tribun de pelbe Gai Flamini. Al ven elet dôs voltis consul e censôr. Intal 218 p. di C. al fâs part de ambassade mandade a Cartagjin par domandâ reson de agression a Sagunto, che al è stât cause de Seconde vuere puniche.
Daûr de disfate romane inte bataie dal Lât Trasimen, al ven elet ditatôr; dilunc dal so mandât al à pontât a fruiâ un pôc par volte lis fuarcis di Anibal cuntune tatiche di vuerilie, cjapant cussì il sorenon di Cencenadôr.
Cundut dal otigniment finâl dai obietîfs, cheste linie politiche e militâr lu à fat deventâ impopolâr e al à cjatât la oposizion fuarte di Marc Minuci Ruf, che nol pierdeve ocasion par strumentalizâ il discontent popolâr e stigmatizâ la tatiche "paurose" dal gjenerâl roman. Il Senât, duncje, nol à confermât i podês ditatoriâi a Fabi Massim e al à sielzût une tatiche plui agressive che e à puartât i Romans ae bataie di Cannas e ae disfate.
Intal 209 p. di Quint Fabi Massim al à riconcuistât Tarant, fuartece di Anibal, e si à dimostrât simpri contrari al trasferiment de vuere Afriche, oponintsi a Publi Corneli Sipion.
Al è stât pari adotîf di Luci Emili Pauli Macedonic.
Categorie:Gjenerâi antîcs romans
Categorie:Politics antîcs romans